Document ID: 31980R2077

ΚΑΝΟΝΙΣΜΟΣ (ΕΟΚ) αριθ. 2077/80 ΤΗΣ ΕΠΙΤΡΟΠΗΣ της 1ης Αυγούστου 1980 περί τροποποιήσεως του κανονισμού (ΕΟΚ) αριθ. 2973/79 "περί των λεπτομερειών εφαρμογής του καθεστώτος βοηθείας κατά την εξαγωγή προϊόντων του τομέα του βοείου κρέατος που τυγχάνουν ειδικής μεταχειρίσεως κατά την εισαγωγή τους σε τρίτη χώρα"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2916/79 (2), και ιδίως το άρθρο 15 παράγραφος 2,
τον κανονισμό (ΕΟΚ) αριθ. 2931/79 του Συμβουλίου της 20ής Δεκεμβρίου 1979 περί βοηθείας κατά την εξαγωγή γεωργικών προϊόντων τα οποία δύνανται να τύχουν ειδικής μεταχειρίσεως κατά την εισαγωγή τους σε τρίτη χώρα (3), και ιδίως το άρθρο 1 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2973/79 της Επιτροπής (4) καθόρισε τις ειδικές λεπτομέρειες εφαρμογής σχετικά με την εξαγωγή προς τις Ηνωμένες Πολιτείες της Αμερικής 5 000 τόννων ετησίως βοείου κρέατος που τυγχάνει ειδικής μεταχειρίσεως-
ότι το άρθρο 1 παράγραφος 2 του εν λόγω κανονισμού ορίζει ότι το κρέας πρέπει να προέρχεται από ζώα που σφάχθηκαν το πολύ εντός του μηνός που προηγείται του πέρατος των τελωνειακών διατυπώσεων εξαγωγής-
ότι, με τα υπάρχοντα τεχνικά μέσα, η περίοδος αυτή θεωρήθηκε πολύ μικρή για την εκτέλεση της ενέργειας και κρίνεται λοιπόν σκόπιμο να αυξηθεί σε δύο μήνες-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως του Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 2 του κανονισμού (ΕΟΚ) αριθ. 2973/79 αντικαθίσταται από το ακόλουθο κείμενο:
"Τα κρέατα που αναφέρονται στην παράγραφο 1 πρέπει να ανταποκρίνονται στους υγειονομικούς όρους που απαιτούνται από την εισάγουσα τρίτη χώρα και να προέρχονται από ζώα που έχουν σφαχθεί εντός δύο μηνών από την ημερομηνία συμπληρώσεως των τελωνειακών διαδικασιών εξαγωγής."
Άρθρο 2
Ο παρών κανονισμός αρχίζει να ισχύει την 4η Αυγούστου 1980.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στην 1η Αυγούστου 1980.

Labels: 3
17
18